የመስቀል ደመራና የኢሬቻ በዓላት በተወሰኑ ተሳታፊዎች እንደሚከበሩ ተነገረ
በሔለን ተስፋዬዓለም አቀፍ ወረርሽኝ በሆነው የኮሮና ወረርሽኝ ምክንያት፣ የመስቀል ደመራና የኢሬቻ በዓላት በአነስተኛ ተሳታፊዎች እንደሚከበሩ ተነገረ፡፡ የመስቀል ደመራ በዓል አነስተኛ ምዕመናን በተገኙበት ብቻ በመስቀል አደባባይ እንደሚከበር፣ የኢሬቻ በዓል ደግሞ አባ ገዳዎች በሚወስኑት የተሳታፊ ቁጥር ብቻ እንደሚከበር የአዲስ አበባ ከተማ አስተዳደር አስታውቋል፡፡የኮሮና ወረርሽኝ ሕዝባዊና ሃይማኖታዊ በዓል እንደ ልብ እንዳይከበሩ ቢያደርግም የመስቀል ደመራ በዓል ለቱሪዝም፣ ለአገር ገጽታና፣ ሃይማኖታዊ ሥርዓቱ የግድ መከናወን ስላለበት በአነስተኛ የሰው ቁጥር ብቻ እንዲከበር መወሰኑን የአዲስ አበባ ከተማ አስተዳደር ምክትል ከንቲባ ወ/ሮ አዳነች አቤቤ ዓርብ መስከረም 8 ቀን 2013 ዓ.ም. አስታውቀዋል፡፡ በዕለቱ ወ/ሮ አዳነች፣ የኢትዮጵያ ኦርቶዶክስ ተዋህዶ ቤተ ክርስቲያን ፓትርያርክ ብፁዕ አቡነ ማትያስና ሌሎች የሃይማኖት አባቶች ፕሮጀክቱ የደረሰበትን ደረጃ ጎብኝተዋል፡፡ መስከረም 16 ቀን 2013 ዓ.ም. በሚከበረው የመስቀል ደመራ በዓል የሃይማኖት አባቶችና የፀጥታ አካላት ከሚወስኑት የሰው ቁጥር ውጪ፣ ማንኛውም ሰው መግባት እንደማይችል ምክትል ከንቲባዋ አሳስበዋል፡፡የመስቀል በዓል ለዘመናት ሲከበር የነበረ ሃይማኖታዊ በዓል ነው ያሉት ወ/ሮ አዳነች፣ እንደ ከዚህ ቀደሙ ብዙ ቁጥር ያላቸው ምዕመናን ባይከበርም፣ ሃይማኖታዊ ሥርዓቱ በጥቂት ምዕመናን እንደሚከበር ተናግረዋል፡፡ምክትል ከንቲባዋ እንደገለጹት፣ ከተጀመረ ሦስት ወራት የሆነው የመስቀል አደባባይ ፕሮጀክት ሌሊትና ቀን የሚከናወነው በዋናነት ለሃይማኖታዊ በዓላት ብቻ ሳይሆን፣ በፍጥነትና በጥራት መጨረስ ልምድ እንዲሆን ነው፡፡ አክለውም በቀጥታ በቴሌቪዥን ሥርጭት የሚተላለፈውን የመስቀል ደመራ በዓል የተቀሩት ምዕመናን መከታተል እንዳለባቸው፣ ምዕመናኑ ለሃይማኖት አባቶችና ለፀጥታ ኃይሎች አስፈላጊውን ትብብር እንዲያደርጉም ጥሪ አቅርበዋል፡፡በተጨማሪም መስከረም 23 ቀን 2013 ዓ.ም. የሚከበረው የኢሬቻ በዓል (ሆራ አርሴዴ ፊንፊኔ)፣ አባ ገዳዎች በሚወስኑት ተሳታፊዎች ቁጥር ብቻ እንደሚከበር ምክትል ከንቲባዋ አስታውቀዋል፡፡የአዲስ አበባ ከተማ አስተዳደር የመሬት ልማትና ከተማ ማደስ ኤጀንሲ ስፋቱ 27,776.7 ሜትር ካሬ ለሆራ ፊንፊኔ ክብረ በዓል ማከናወኛ የሚሆን የይዞታ ማረጋገጫ፣ ለኦሮሚያ ባህልና ቱሪዝም ቢሮ አስረክቧል፡፡ የከተማ አስተዳደሩ የኢሬቻ በዓል የሚከበርበትን የይዞታ ማረጋገጫ ካርታ ምክትል ከንቲባዋ ለአባ ገዳዎች አስረክበዋል፡፡በኮሮና ወረርሽኝ ምክንያት ሁሉም ተሳታፊዎች በቦታው ተገኝተው ማክበር ባይችሉም፣ ባህላዊ እሴቱ በዕለቱ ተሰብስቦ በማክበር ብቻ የሚገለጽ ባለመሆኑ ሁሉም በየአካባቢውና በየቤቱ እንዲያከብሩ ጥሪ አቅርበዋል፡፡የኢሬቻ በዓል አባ ገዳዎች በሚያዘጋጁት የመለያ መግቢያ ካርድ ብቻ የሚስተናገድ መሆኑንም አክለዋል፡፡ በአዲስ አበባ የሚከበረው ሆራ አርሰዴ ፊንፊኔ በዓል መስከረም 23 ቀን 2013 ዓ.ም. የሚከበር ሲሆን፣ የኢሬቻ በዓል በቢሾፍቱ (ሆራ ቢሸፍቱ) መስከረም 24 ቀን ይከበራል ተብሏል፡፡ 